Honderde motoriste oortree die afsonderingsregulasiesArgieffoto: Verkeer in Pretoria se middestad Die minister van vervoer, Fikile Mbalula, het Donderdag sy misnoeë uitgespreek oor die honderde motoriste en minibustaxi-bestuurders wat vandeesweek die regulasies in verband met die tydperk van algehele afsondering oortree het. Volgens Ayanda Paine, Mbalula se woordvoerder, het die getal voertuie wat by padblokkades voorgekeer is sedert Maandag van 17 559 tot 29 738 Woensdag gestyg. Altesaam 509 gevalle van e-taxidienste (dienste wat met apps werk) wat meer as 50% van hul kapasitiet vervoer, is teen Woensdag aangemeld. Dit is 477 voertuie meer as die 32 wat Maandag aangemeld is. ŉ Totaal van 509 minibustaxi’s het teen Woensdag ook nie aan die passasiersbeperking voldoen nie, teenoor Maandag se 18 oortreders. Ten spyte van die verbod op reis tussen provinsies, het ŉ totaal van 196 motoriste die week probeer om provinsiale grense oor te steek. Gauteng het Maandag die meeste motoriste (108) gehad wat probeer het om die grense na ander provinsies oor te steek. Teen Woensdag is dié provinsie deur Mpumalanga verbygesteek, met 149 motoriste wat in totaal van Mpumalanga na ander provinsies wou reis. Kenny Africa, Wes-Kaapse verkeershoof, sê daar is die afgelope 24 uur altesaam 730 mense in die Wes-Kaap in hegtenis geneem omdat hulle die afsonderingsregulasies verontagsaam het. “Terwyl ons die Paasnaweek binnegaan, wil ons weer motoriste en inwoners bedag maak op die feit dat daar soveel mense is wat bloot nie gehoor gee aan die regulasies nie. Ons versoek motoriste en inwoners vriendelik om tydens dié langnaweek hierdie regulasies te gehoorsaam en ten alle tye binnenshuis te bly,” sê Africa. Africa sê daar is padblokkades al langs die Wes-Kaapse grense en wetstoepassers sal nie huiwer om iemand summier in hegtenis te neem as die persoon nie die nodige permit het om op die pad wees nie. Die departement van vervoer se provinsiale departemente het verkeersbeamptes reg oor die land ontplooi om te verseker dat die regulasies nagekom word. “Wetstoepassers sal nie skroom om te verseker dat die volle mag van die wet op diegene wat voortgaan om die regulasies te oortree, uitgeoefen word nie,” sê Mbalula. Mbalula sê die oortreding van die regulasies is kommerwekkend en moet deur die regering sowel as die groter gemeenskap veroordeel word. “Hul gedrag stel miljoene lewens in gevaar,” sê Mbalula. Mbalula moedig diegene aan wat die regulasies ten tyde van afsondering nakom, om aan te hou om dit te doen en ander aan te spoor om hul voorbeeld te volg. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.